ЗАКОН

**О ИЗМЈЕНАМА И ДОПУНАМА ЗАКОНА**

**О РЕГИСТРАЦИЈИ ПОСЛОВНИХ СУБЈЕКАТА**

**У РЕПУБЛИЦИ СРПСКОЈ**

Члан 1.

У Закону о регистрацији пословних субјеката у Републици Српској („Службени гласник Републике Српске” број 67/13), у члану 3. тачка е) мијења се и гласи:

„е) јавност – подаци из Главне књиге регистра су доступни свим заинтересованим лицима, без доказивања правног интереса, у складу са посебним прописима који регулишу заштиту личних података, док се увид у збирку исправа субјекта уписа може извршити ако за то постоји оправдан правни интерес.”

Члан 2.

У члану 12. став 1. мијења се и гласи:

„(1) Под истом или сличном фирмом не могу бити уписана два и више пословних субјеката који би у правном промету изазивали забуну о привредном друштву и његовој дјелатности.”

Члан 3.

У члану 13. став 2. мијења се и гласи:

„(2) Ако су испуњени услови из става 1. овог члана, надлежни регистарски суд доноси рјешење којим одобрава регистрацију и упис у Регистар.”

У ставу 3. ријеч: „одбацује” замјењује се ријечју: „одбија”.

Члан 4.

У члану 14. у ставу 2. послије ријечи: „пријаве” брише се запета и ријечи: „поштујући правила о достављању”.

Послије става 2. додају се нови ст. 3, 4, 5, 6. и 7. који гласе:

„(3) Уколико се подносилац пријаве опредијели да му се одлука суда доставља на шалтеру АПИФ-а, подносилац ће бити упозорен од Агенције да је дужан да се интересује за исход поступка регистрације.

(4) Уколико се подносилац пријаве протеком рока од десет дана од дана када је Агенција преузела одлуку суда, не интересује за исход регистрације, Агенција на својој интернет страници и огласној табли исти дан истиче обавијест којом подносиоца обавјештава да је по поднесеној пријави за регистрацију донесена судска одлука и позива подносиоца да у року од осам дана од дана објављивања обавијести преузме одлуку у просторијама Агенције.

(5) Уколико подносилац пријаве у року из става 4. овог члана не преузме одлуку суда, Агенција извршава доставу тако што одлуку суда заједно са позивом за плаћање судске таксе и трошкова објаве рјешења у ''Службеном гласнику Републике Српске'', објављује на својој интернет страници и огласној табли исти дан, а достављање се сматра извршеним протеком рока од 15 дана од дана објаве одлуке суда на интернет страници и огласној табли.

(6) Уколико се подносилац пријаве опредијели да му се достављање врши путем поште, Агенција је дужна да одлуку суда, користећи стандардни образац повратнице са извјештајем о уручењу писмена, прописаним од ЈП ''Поште Републике Српске'' а. д. Бања Лука, путем поште пошаље на адресу за пријем писмена наведеној у пријави за регистрацију, заједно са позивом за плаћање судске таксе, односно трошкова објаве рјешења у ''Службеном гласнику Републике Српске''.

(7) Уколико се достављање не може извршити на начин прописан ставом 6. овог члана, достављање ће се извршити на начин прописан у ставу 5. овог члана.“

Члан 5.

У члану 16. став 2. мијења се и гласи:

„(2) У случају неусаглашености између података уписаних у Регистру са подацима у рјешењу о регистрацији, надлежни регистарски суд ће, по службеној дужности или на захтјев субјекта уписа, доставити субјекту уписа исправљени препис рјешења, са назнаком да се тим рјешењем замјењује претходно рјешење.”

Послије става 2. додају се нови ст. 3. и 4. који гласе:

„(3) Исправка се уписује умјесто постојећег податка и суд издаје ново рјешење којим се замјењује исправљено.

(4) У случајевима наведеним у ст. 2. и 3, субјекти уписа неће сносити додатне трошкове.”

Члан 6.

У члану 18. послије става 6. додаје се нови став 7. који гласи:

„(7) Субјекти уписа за које је посебним законом утврђено давање претходне дозволе за оснивање и пословање од надлежног органа и над чијим се пословањем у складу са законом спроводи редовни надзор од надлежног органа Републике Српске, могу мијењати сједиште само на територији Републике Српске.”

Члан 7.

У члану 19. ријечи: „члану 15. ст. 2. и 3.” замјењују се ријечима: „члану 17. ст. 2. и 3.”, а ријечи: „члана 16. ст. 5. и 6.” замјењују се ријечима: „члана 18. ст. 5. и 6.”.

Члан 8.

У члану 20. став 1. мијења се и гласи:

„(1) Регистар се води у електронском и штампаном облику.”

Члан 9.

У члану 22. т. а) и к) мијењају се и гласе:

„а) назив, сједиште и МБС уколико је оснивач/члан правно лице, односно име, презиме, пребивалиште и податак о броју личне карте, као и друге исправе на основу којих је утврђен идентитет, уколико је оснивач/члан физичко лице,“,

„к) висина уплаћеног капитала у новцу односно вриједност улога у стварима и правима,”.

У тачки м) послије ријечи: „класификацијом дјелатности“ додаје се запета и нова тачка н) која гласи:

„н) право обављања спољнотрговинског пословања”.

Члан 10.

У члану 24. ставу 1. т. а), б) и д) мијењају се и гласе:

„а) назив и мјесто пословања пословне јединице или подружнице,“

„б) скраћена ознака пословне јединице или подружнице уколико га субјекат уписа има,“,

„д) име и презиме, пребивалиште, односно боравиште, својство, обим овлашћења, број личне карте или друге исправе на основу које је утврђен идентитет лица овлашћеног за заступање пословне јединице или подружнице субјекта уписа.”.

Став 4. мијења се и гласи:

„(4) На основу рјешења из става 3. овог члана, надлежни суд доноси рјешење којим се евидентира пословна јединица на подручју тог суда и доставља га надлежном регистарском суду на чијем подручју се налази сједиште субјекта уписа и дијелу друштва које се оснива, односно код којег се врши упис промјене.”

Члан 11.

У члану 25. у ставу 1. т. а), г) и ђ) мијењају се и гласе:

„а) назив и мјесто пословања пословне јединице,“,

„г) лично име заступника, својство, обим овлашћења и број исправе на основу које је наведеном лицу утврђен идентитет,“

„ђ) назив, правна форма, сједиште оснивача и МБС,”.

Члан 12.

У члану 32. ставу 1. т. б) и в) мијењају се и гласе:

„б) путна исправа или извод из одговарајућег регистра којим се утврђује идентитет оснивача за домаће или страно физичко или правно лице, увјерење надлежног органа о пребивалишту за домаће или страно физичко лице, те доказ о измиреним обавезама по основу пореза за оснивача – домаће или страно физичко и правно лице,

в) лична карта или путна исправа или одговарајуће писмено овлашћење којим се утврђује својство лица овлашћеног за заступање, односно представљање субјекта уписа и овјерен потпис тог лица, увјерење о пребивалишту за домаће или страно физичко лице, те увјерење о одобреном боравку на територији БиХ уколико је лице овлашћено за заступање страно лице,”.

Став 3. брише се.

Члан 13.

У члану 33. ставу 1. т. а) и в) мијењају се и гласе:

„а) исправе утврђене одредбом члана 32. став 1. т. а), б) и в),“,

„в) одобрење надлежног органа, односно Комисије за хартије од вриједности, а ако је посебним законом предвиђено, исправе утврђене чланом 32. став 1. тачка ж) овог закона,“.

У ставу 2. ријечи: „сукцесивног“ замјењују се ријечима: „отвореног“, а ријечи: „надлежног органа“ замјењују се ријечима: „Комисије за хартије од вриједности“.

У ставу 3. ријеч: „ једночланог” замјењује се ријечју: „затвореног“.

Члан 14.

У члану 34. у ставу 1. у тачки а) ријечи: „члана 30. став 2. т. а), б) и в)” замјењују се ријечима: „члана 32. став 1. т. а), б) и в)”.

Став 3. мијења се и гласи:

„(3) Уз пријаву за упис у Регистар послова са хартијама од вриједности, банка прилаже рјешење Комисије за хартије од вриједностио давању дозволе за обављање послова са хартијама од вриједности.”

У ставу 4. ријечи: „члана 31. овог закона” замјењују се ријечима: „члана 43. овог закона”.

Послије става 5. додају се нови ст. 6, 7. и 8. који гласе:

„(6) Уз пријаву за упис у регистар оснивања брокерско-дилерског друштва подносе се сљедеће исправе:

а) исправе утврђене одредбом члана 32. став 1. т. а), б) и в) овог закона,

б) акт о оснивању брокерско-дилерског друштва или други одговарајући акт,

в) рјешење Комисије за хартије од вриједности о издавању дозволе за обављање послова са хартијама од вриједности,

г) потврда банке о уплати оснивачког улога у новцу,

д) одлука о именовању лица овлашћеног за заступање, ако није именовано актом о оснивању,

ђ) рјешење Комисије за хартије од вриједности о давању сагласности на именовање лица овлашћеног за заступање и

е) овјерен потпис лица овлашћеног за заступање, те изјава лица овлашћеног за заступање о прихватању те дужности.

(7) Уз пријаву за упис у Регистар оснивања берзе хартија од вриједности подносе се сљедеће исправе:

а) исправе утврђене одредбом члана 32. став 1. т. а), б) и в),

б) акт о оснивању берзе или други одговарајући акт,

в) рјешење Комисије за хартије од вриједности о издавању дозволе за оснивање и рад берзе,

г) потврда банке о уплати оснивачког улога у новцу,

д) одлука о именовању лица овлашћеног за заступање, ако није именовано актом о оснивању,

ђ) рјешење Комисије за хартије од вриједности о давању сагласности на именовање лица овлашћеног за заступање и

е) овјерен потпис лица овлашћеног за заступање, те изјава лица овлашћеног за заступање о прихвтању те дужности.

(8) Уз пријаву за упис у Регистар оснивања друштва за управљање инвестиционим фондовима подносе се сљедеће исправе:

а) исправе утврђене одредбом члана 32. став 1. т. а), б) и в),

б) акт о оснивању,

в) рјешење Комисије за хартије од вриједности о издавању дозволе за оснивање и рад друштва за управљање,

г) потврда банке о уплати оснивачког улога у новцу,

д) одлука о именовању лица овлашћеног за заступање, ако није именовано актом о оснивању,

ђ) рјешење Комисије за хартије од вриједности о давању сагласности на именовање лица овлашћеног за заступање и

е) овјерен потпис лица овлашћеног за заступање, те изјава лица овлашћеног за заступање о прихватању те дужности.“

Члан 15.

Члан 35. мијења се и гласи:

„(1) Уз пријаву за упис у Регистар оснивања акционарског друштва за осигурање подносе се сљедеће исправе:

а) исправе утврђене одредбом члана 32. став 1. т. а), б) и в) овог закона,

б) акт о оснивању друштва за осигурање или други одговарајући акт,

в) рјешење Агенције за осигурање Републике Српске о издавању дозволе за обављање дјелатности осигурања,

г) потврда банке о уплати оснивачког улога у новцу,

д) одлука о именовању лица овлашћеног за заступање, ако није именовано актом о оснивању,

ђ) рјешење Агенције за осигурање Републике Српске о давању сагласности за именовање лица овлашћеног за заступање и

е) овјерен потпис лица овлашћног за заступање, те изјава лица овлашћеног за заступање о прихватању те дужности.

(2) На упис у Регистар дијела акционарског друштва за осигурање сходно се примјењују одредбе члана 43. овог закона.

(3) Уз пријаву за упис у регистар оснивања друштва за узајамно осигурање примјењују се одредбе става 1. овог члана.

(4) Уз пријаву за упис у регистар оснивања друштва за заступање у осигурању подносе се сљедеће исправе:

а) исправе утврђене одредбом члана 32. став 1. т. а), б) и в) овог закона,

б) акт о оснивању друштва за заступање у осигурању или други одговарајући акт,

в) рјешење Агенције за осигурање Републике Српске о издавању дозволе за обављање дјелатности заступања у осигурању,

г) потврда банке о уплати оснивачког улога у новцу и

д) одлука о именовању лица овлашћеног за заступање, ако није именовано актом о оснивању.“

Члан 16.

У члану 36. у ставу 1. у тачки а), члану 37. у тачки а), члану 39. у тачки а) и члану 41. у тачки а) ријечи: „члана 30. став 1. т. а), б) и в)” замјењују се ријечима: „члана 32. став 1. т. а), б) и в)” у одговарајућем падежу.

Члан 17.

У члану 43. тачка в) мијења се и гласи:

„в) овјерен потпис лица овлашћеног за заступање уз изјаву о прихватању дужности и”.

У тачки г) ријечи: „чланом 31. став 2. т. а), б) и в)” замјењују се ријечима: „чланом 32. став 1. т. а), б) и в)”.

Члан 18.

У члану 44. тачка в) мијења се и гласи:

„в) овјерен потпис лица овлашћеног за заступање уз изјаву о прихватању дужности,”.

У тачки г) ријечи: „чланом 30. став 2. т. а), б) и в)” замјењују се ријечима: „чланом 32. став 1. т. а), б) и в)”.

Члан 19.

У члану 45. тачка б) мијења се и гласи:

„б) овјерен потпис прокуристе уз изјаву о прихватању дужности, лична карта или путна исправа на основу које је утврђен идентитет лица, увјерење о пребивалишту, те доказ о одобреном боравку на територији Босне и Херцеговине, уколико је прокуриста страно физичко лице.”

Члан 20.

Члан 47. мијења се и гласи:

„(1) Уз пријаву за упис у Регистар повећања основног капитала код отвореног акционарског друштва по основу нових улога подносе се сљедеће исправе:

а) одлука скупштине акционара о повећању основног капитала,

б) доказ о објављивању и садржај јавног позива за упис и уплату акција (проспект) са одобрењем Комисије за хартије од вриједности,

в) потврда банке о уписаним и уплаћеним акцијама или други доказ повећања основног капитала и

г) рјешење Комисије за хартије од вриједности Републике Српске.

(2) Уз пријаву условног повећања основног капитала отвореног акционарског друштва прилаже се одлука скупштине друштва о условном повећању капитала. Уз пријаву за упис укупног износа за који су издате акције у претходној пословној години, на основу одлуке о условном повећању основног капитала, подносе се сљедеће исправе:

а) изјава директора да су акције издате за намјене одређене у тој одлуци и

б) рјешење Комисије за хартије од вриједности Републике Српске.

(3) Уз пријаву за упис у Регистар повећања основног капитала отвореног акционарског друштва по основу овлашћеног капитала подносе се сљедеће исправе:

а) одлука управе друштва о повећању капитала,

б) извод из статута, односно одлука скупштине којом је управа овлашћена за доношење такве одлуке и

в) рјешење Комисије за хартије од вриједности Републике Српске.

(4) Уз пријаву за упис у Регистар повећања основног капитала отвореног акционарског друштва претварањем резерви и нераспоређене добити у основни капитал, подносе се сљедеће исправе:

а) одлука скупштине акционара о повећању основног капитала,

б) извјештај независног ревизора о финансијским извјештајима на основу којих се врши повећање основног капитала и

в) рјешење Комисије за хартије од вриједности Републике Српске.

(5) Уз пријаву за упис у Регистар повећања основног капитала затвореног акционарског друштва по основу нових улога, подносе се сљедеће исправе:

а) одлука скупштине акционара о повећању основног капитала и

б) потврда банке о уплаћеним акцијама или други доказ повећања капитала, односно извјештај овлашћеног процјенитеља којим се утврђује вриједност улога неновчаних улога заједно са исправама којима се доказује право својине на неновчаним улозима.

(6) Уз пријаву за упис у Регистар условног повећаног капитала затвореног акционарског друштва прилажу се сљедеће исправе:

а) одлука скупштине акционара о повећању капитала,

б) извјештај банке о уплаћеним акцијама или други доказ о повећању основног капитала и

в) изјава директора да су акције издате за намјене одређене у тој одлуци.

(7) Уз пријаву у Регистар повећања основног капитала по основу овлашћеног капитала код затвореног акционарског друштва, подносе се сљедеће исправе:

а) одлука управе друштва о повећању капитала и

б) извод из статута, односно одлука скупштине којом је управа овлашћена за доношење такве одлуке.

(8) Уз пријаву за упис у Регистар повећања основног капитала затвореног акционарског друштва претварањем резерви и нераспоређене добити у основни капитал, подносе се сљедеће исправе:

а) одлука скупштине акционара о повећању основног капитала и

б) извјештај независног ревизора о финансијским извјештајима на основу којих се врши повећање основног капитала са мишљењем овлашћеног ревизора о износу резерви и нераспоређене добити за који се повећава основни капитал.

(9) Уз пријаву за упис у Регистар повећања основног капитала затвореног акционарског друштва претварањем потраживања у улог, подносе се сљедеће исправе:

а) одлука скупштине акционара о повећању основног капитала,

б) налаз судског вјештака о износу потраживања која се претварају у акције,

в) исправе којима се доказује потраживање које се претвара у акције.“

Члан 21.

У члану 48. у ставу 1. у тачки б) послије ријечи: „неважећим“ ријеч: „и“ брише се и додаје запета.

У тачки в) послије ријечи: „Српске“ додаје се ријеч: „и“ и нова тачка г) која гласи:

„г) извјештај ревизора о финансијским извјештајима на основу којих се врши смањење основног капитала“.

Члан 22.

У члану 49. став 1. мијења се и гласи:

„(1) Уз пријаву за упис у Регистар повећања основног капитала друштва са ограниченом одговорношћу по основу нових улога, претварањем резерви и нераспоређене добити, те претварањем потраживања у улог, сходно се примјењују одредбе члана 47. које се односе на повећање основног капитала код затвореног акционарског друштва.”

Члан 23.

Члан 50. брише се.

Члан 24.

У члану 52. у ставу 6. ријечи: „чланом 45. став 2. т. а), б) и в)” замјењују се ријечима: „чланом 32. став 1. т. а), б) и в)”.

Послије става 6. додаје се нови став 7. који гласи:

„(7) Уз пријаву промјене члана, односно престанка својства члана, прилаже се доказ о измиреним обавезама по основу пореза за друштво и лице којем својство члана престаје.“

Члан 25.

У члану 53. у ставу 1. ријечи: „регистар припајања” замјењују се ријечима: „регистар спајања уз припајање”.

Т. б) и г) мијењају се и гласе:

„б) налаз овлашћеног судског вјештака о вриједности имовине која учествује у припајању, са образложењем, и извјештај независног ревизора о спајању уз припајање,“,

„г) доказ о објављивању нацрта уговора о спајању уз припајање.”.

Став 4. мијења се и гласи:

„(4) Ако се 90% основног капитала зависног предузећа налази у власништву матичног предузећа коме се зависно припаја, није потребно прилагати одлуку скупштине друштва стицаоца као ни извјештај управног одбора и извјештај о независној ревизији спајања уз припајање под условом да:

а) нацрт уговора о спајању уз припајање буде објављен најкасније 30 дана прије дана одржавања скупштине зависног друштва, на којој се одлучује о спајању уз припајање, а ако је то друштво отворено акционарско друштво, објављивање се врши и најмање у једним дневним новинама које се продају на цијелом подручју Републике Српске,

б) члановима друштва стицаоца у његовом сједишту буде омогућен увид у нацрт уговора о спајању уз припајање, финансијски извјештаји свих друштава који престају припајањем у последње три године и посебан рачуноводствени извјештај за текућу годину, ако је такав извјештај обавезан за спајање уз припајање, најмање 30 дана прије дана одржавања скупштине акционара друштва престалог припајањем на којој се одлучује о спајању уз припајање и

в) један или више чланова/акционара друштва стицаоца са најмање 5% удјела/акција са правом гласа о спајању уз припајање, не захтијева одржавање скупштине тог друштва ради одлучивања о спајању уз припајање, у року од 30 дана од дана одржавања скупштине друштва које престаје припајањем, на којој је усвојен нацрт уговора о спајању уз припајање.“

Члан 26.

Члан 54. мијења се и гласи:

„(1) На спајање уз оснивање пословног субјекта примјењују се одредбе овог закона о спајању уз припајање пословног субјекта, ако другим законом није другачије прописано.

(2) На статусне промјене, подјелу и одвајање пословног субјекта, примјењују се одредбе овог закона о спајању уз припајање пословног субјекта.”

Члан 27.

У члану 56. послије ријечи: „о промјени облика” додаје се запета и ријечи: „а у случају промјене отвореног акционарског друштва у друштво са ограниченом одговорношћу, ортачко или командитно друштво, уз пријаву се прилаже и рјешење Комисије за хартије од вриједности, као и у другим случајевима прописаним посебним законима.”

Члан 28.

У члану 58. став 2. мијења се и гласи:

„(2) Регистарски суд по службеној дужности, а по пријему рјешења из става 1. овог члана, доноси рјешење о упису ознаке ''у стечају'', односно ''у ликвидацији'', те упис промјене лица овлашћеног за заступање у личности стечајног, односно ликвидационог управника и рјешење доставља стечајном, односно ликвидационом управнику, Агенцији електронским путем, које објављује на огласној табли суда, док се у главној књизи регистра сачињава забиљешка која садржи назив органа који је донио рјешење, број и датум рјешења и статус поступка.”

Члан 29.

У члану 61. став 4. мијења се и гласи:

„(4) Надлежни регистарски суд одбија пријаву за регистрацију, уколико оцијени да нису испуњени материјални услови за упис у регистар.”

Члан 30.

„Члан 63. мијења се и гласи:

1. Рјешење о упису у Регистар и извод издаје се у материјалном и електронском

облику на обрасцу који садржи основне податке о субјекту уписа.

1. Рјешење у материјалном облику садржи назив и печат надлежног регистарског

суда, име и презиме судије, датум доношења рјешења и опште и посебне податке утврђене овим законом.

1. Рјешење у електронском облику садржи електронски потпис у складу са

Законом о електронском документу Републике Српске и Законом о електронском потпису Републике Српске, као и назив надлежног регистарског суда, име и презиме судије, датум доношења рјешења и опште и посебне податке утврђене овим законом.

1. Рјешење о упису субјекта уписа у Регистар садржи МБ који додјељује Агенција,

МБС – број који софтвер аутоматски генерише приликом отварања новог досијеа пословног субјекта код суда, ЈИБ додијељен од надлежног пореског органа Републике Српске и царински број, односно порески идентификациони број (ПИБ) за пословне субјекте који се региструју за обављање спољнотрговинског пословања додијељен од Управе за индиректно опорезивање БиХ, ако је прибављен.

1. Рјешење којим се одбија захтјев или одбацује пријава подносиоца пријаве, или

ако се истим рјешава о приједлозима учесника који су међусобно супротни, обавезно садржи увод, изреку и образложење и издаје се у материјалном и електронском облику“.

Члан 31.

У члану 64. став 1. мијења се и гласи:

„(1) Закључак се издаје у материјалном и електронском облику и садржи податке из члана 30. ст. 2. и 3. овог закона, као и назив субјекта уписа и предмет пријаве, налог субјекту уписа да у одређеном року, који не може бити краћи од три нити дужи од 15 дана, отклони утврђене недостатке пријаве, односно исправи или прибави одређене исправе од надлежног органа, односно институције, као и правне посљедице непоступања по закључку.”

Послије става 2. додаје се нови став 3. који гласи:

„(3) Уколико подносилац пријаве не отклони утврђене недостатке на које га је суд позвао закључком из става 1. овог члана, суд ће пријаву одбацити.”

Члан 32.

У члану 66. ставу 4. послије ријечи: „интернет страници” додају се ријечи: „или огласној табли”.

Члан 33.

У члану 75. став 4. мијења се и гласи:

„(4) Неосновани упис брише се по правоснажности рјешења и о брисању донесеном у овом поступку обавјештава се Агенција.”

Послије става 4. додаје се нови став 5. који гласи:

„(5) Агенција о брисању неоснованог уписа у регистар обавјештава електронским путем органе утврђене одредбом члана 85. овог закона.”

Члан 34.

У члану 76. у ставу 2. тачка в) брише се.

Досадашња тачка г) постаје тачка в).

Члан 35.

У члану 77. став 4. мијења се и гласи:

„(4) Изостанак са рочишта за расправу, односно изостанак писменог изјашњења на захтјев за брисање не спречава суд да донесе рјешење о брисању из регистра субјекта против кога је поднесен захтјев.”

Члан 36.

У члану 80. у ставу 1. ријечи: „члана 85. овог закона” замјењују се ријечима: „члана 79. овог закона”.

Став 2. мијења се и гласи:

„(2) Рјешење из става 1. овог члана објављује се на огласној табли суда, интернет страници и огласној табли Агенције, а објава рјешења има учинак доставе рјешења ликвидационом дужнику.“

Члан 37.

У члану 81. став 1. мијења се и гласи:

„(1) Ако суд по истеку рока из члана 80. став 3. овог закона утврди да ликвидациони дужник нема имовине или да је она незнатне вриједности, а нема пријављених потраживања према ликвидационом дужнику, доноси рјешење којим се ликвидациони поступци закључују за све ликвидационе дужнике за које је та претпоставка испуњена и објављује га на огласној табли суда, те обавјештава електронским путем Агенцију, која на својој интернет страници и огласној табли објављује ово рјешење.”

Члан 38.

У члану 82. у ставу 1. ријечи: „члана 77. овог закона“ замјењују се ријечима: „члана 79. овог закона“, а ријечи: „члана 86. овог закона“ замјењују се ријечима: „члана 80. овог закона“.

У ставу 2. ријечи: „члана 85. став 3. овог закона” замјењују се ријечима: „члана 80. став 3. овог закона”.

У ставу 3. ријечи: „члана 93. став 1. овог закона” замјењују се ријечима: „члана 81. став 1. овог закона”.

Члан 39.

У члану 83. ријечи: „члана 77. овог закона” замјењују се ријечима: „члана 81. став 1. овог закона”.

Додају се нови ст. 2, 3. и 4. који гласе:

„(2) Прије доношења приједлога за покретање ликвидационог поступка, регистарски суд ће позвати повјериоце који су своје потраживање пријавили или пријављују потраживање, да солидарно уплате предујам за покриће трошкова ликвидационог поступка у року од 15 дана.

(3) Уколико повјериоци не уплате предујам у прописаном року, пријаве потраживања ће се одбацити, а поступак ће се окончати у складу са одредбом члана 81. овог закона.

(4) Повјерилац који је предујмио трошкове поступка има право на њихов поврат, у поступку намирења из ликвидационе масе. Трошкови се намирују прије намирења потраживања пријављених у ликвидационом поступку.”

Члан 40.

У члану 84. ријечи: „члана 77. овог закона” замјењују се ријечима: „члана 79. овог закона”.

Члан 41.

Овај закон ступа на снагу осмог дана од дана објављивања у „Службеном гласнику Републике Српске”.

Број: 02/1-021-131/16 ПРЕДСЈЕДНИК

Датум: 11. фебруар 2016. године НАРОДНЕ СКУПШТИНЕ

***Недељко Чубриловић***